APCOกำไรโตเงินล้นหาที่ลงทุน
APCO ลั่นกำไรโตต่อเนื่อง เงินสดล้นมือกว่า 200 ล้าน หาที่ร่วมทุนธุรกิจเกี่ยวเนื่อง กำลังคุยอยู่ 2 ราย คาดปีหน้าสรุปแน่นอน
26 ต.ค. 2555

APCO ลั่นกำไรโตต่อเนื่อง เงินสดล้นมือกว่า 200 ล้าน หาที่ร่วมทุนธุรกิจเกี่ยวเนื่อง กำลังคุยอยู่ 2 ราย คาดปีหน้าสรุปแน่นอน
นายพิเชษฐ์ วิริยะจิตรา กรรมการผู้จัดการ บริษัท เอเชียนไฟย์ โตซูติคอลส์ (APCO) เปิดเผยว่า แนวโน้มผลการดำเนินงานยังมีอัตราการเติบโตอย่างต่อเนื่อง ซึ่งปีนี้คาดว่าจะมีกำไรประมาณ 60 ล้านบาท เติบโตจากปีที่ผ่านมาที่ทำได้ประมาณ 50 ล้านบาท ขณะที่รายได้รวมก็จะโต 20-30% คาดว่าจะทำได้ทั้งสิ้น 290 ล้านบาท 
ในไตรมาส 4 ปีนี้บริษัทจะมีกำไรมากกว่าที่ทำได้ในช่วง 9 เดือน โดยมั่นใจผลิตภัณฑ์ใหม่คือ B-TOX จะมียอดขาย 1 หมื่นชุด ซึ่งเตรียมเปิดตัวอย่างเป็นทางการต้นเดือน พ.ย.นี้ ขณะที่ผลิตภัณฑ์สุขภาพในกลุ่ม Operation BIM มีการเติบโตสูงขึ้น 
“ธุรกิจของบริษัทแทบไม่มีความเสี่ยง ความเสี่ยงคือขายสินค้าไม่ได้ แต่ที่ผ่านมาผลิตภัณฑ์ของเราได้รับการตอบรับจากผู้บริโภคเป็นอย่างดี ขณะที่อัตรากำไรขั้นต้นในธุรกิจอาหารเสริมและผลิตภัณฑ์ความงามอยู่ในระดับ 80% ซึ่งถือว่าดีมาก” นายพิเชษฐ์
นอกจากนี้ บริษัทอยู่ระหว่างเจรจาในการเข้าร่วมทุนในธุรกิจที่เกี่ยวเนื่องกับธุรกิจหลักหลังจากมีเงินสดในมือ 200 ล้านบาท ซึ่งขณะนี้เจรจาอยู่ 2 บริษัท คาดว่าจะสรุปได้ในปีหน้าเพื่อสนับสนุนให้กำไรและรายได้โตอย่างต่อเนื่อง และอนาคตบริษัทจะมีรายได้จากเงินลงทุนด้วย
ล่าสุดบริษัทได้ออกผลิตภัณฑ์ B Tox Formula ผลิตภัณฑ์ครีมและเซรัมยกกระชับ ลดริ้วรอยบนใบหน้า ซึ่งได้รับการตอบรับอย่างดีจากเครือข่ายสมาชิก โดยปัจจุบันมีสมาชิกทั้งหมด 93,790 ราย และปีนี้เครือข่ายสมาชิกจะโตประมาณ 30% เช่นเดียวกับยอดขาย
นายพิเชษฐ์ กล่าวว่า บริษัทจะขยายตลาดต่างประเทศโดยล่าสุดขายสินค้าในอิตาลี สหรัฐ ฟิลิปปินส์ สิงคโปร์ ด้วยการตั้งบริษัท TH17 เพื่อทำหน้าที่จัดจำหน่ายผลิตภัณฑ์ยับยั้งมะเร็ง
สำหรับการเข้าจดทะเบียนในตลาดหลักทรัพย์เอ็มเอไอ (mai) จะครบ 1 ปี ในวันที่ 4 พ.ย.นี้ ถือว่าได้รับการตอบรับอย่างดี ซึ่งปัจจุบันราคาหุ้นอยู่ที่ 7 บาท เทียบกับราคาที่เสนอขายประชาชนครั้งแรก (ไอพีโอ) ที่ 2.80 บาท เพิ่มขึ้นมาประมาณ 2.5 เท่า และขณะนี้ซื้อขายที่สัดส่วนราคาต่อกำไรต่อหุ้น (พี/อี) 20 เท่า ซึ่งบริษัทต้องเร่งสร้างผลดำเนินงานให้เติบโตต่อเนื่อง 
ด้านผลงานไตรมาส 2 ปีนี้ มีกำไรสุทธิ 10.89 ล้านบาท กำไรหุ้นละ 0.05 บาท ลดลงมากเทียบกับกำไรสุทธิต่อหุ้น 0.14 บาท หรือกำไรสุทธิ 12.74 ล้านบาท ในช่วงเดียวกันของปีก่อน และรวม 6 เดือนปีนี้กำไรสุทธิ 23 ล้านบาท หรือ 0.12 บาทต่อหุ้น เทียบกับกำไรต่อหุ้น 0.25 บาท คิดเป็นกำไรสุทธิ 22.85 ล้านบาท ในระยะเดียวกันปีก่อน